Sag anlagt den 5. december 1996 af Paul Inge Hansen mod EFTA-Tilsynsmyndigheden (Sag E-7/96) (97/C 45/05)

Den 5. december 1996 anlagde Paul Inge Hansen, repræsenteret af advokat Jan E. Strand, Olav Trygvasonsgaten 40, N-7011 Trondheim, sag ved EFTA-Domstolen mod EFTA-Tilsynsmyndigheden.

Sagsøgeren nedlægger påstand om, at

»1. EFTA-Tilsynsmyndigheden forpligtes til at træffe følgende afgørelse:

I.

a) Den måde arbejdsformidlingen i Norge fungerer på i dag strider mod EØS-aftalen.

b) Den norske regering forpligtes til at åbne mulighed for, at fysisk handicappede og uarbejdsdygtige, såfremt de ønsker det, kan få adgang til arbejdsmarkedet som ægte arbejdssøgende på samme vis som ikke-handicappede arbejdsløse.

c) Det pålægges den norske regering at begrænse arbejdsformidlingsmonopolet.

d) Det pålægges den norske regering at give Rebecca-stiftelsen mulighed for at deltage i EU's programmer for fysisk handicappede og uarbejdsdygtige.

e) Det pålægges den norske regering at give Rebecca-stiftelsen den godkendelse, som kræves for

x) at drive virksomhed

y) at foranstalte privat rekruttering af personale

for personer i Norge, der er eller kunne være omfattet af socialsikringsbestemmelserne om

i) 3 - sygdom

ii) 5 - revalidering

iii) 8 - handicap

iv) 11 - arbejdsskader

eller som henhører under kategorien fysisk handicappede og uarbejdsdygtige.

f) Det pålægges den norske regering at sørge for, at Rebecca-stiftelsen kan etablere og drive sin virksomhed på samme retsgrundlag og med samme midler som de norske myndigheder.

g) Den norske regering pålægges at sørge for, at der foretages de nødvendige lovændringer for at bringe norsk lov i overensstemmelse med bestemmelserne i EØS-aftalen.

II.

For at sikre at det under I anførte gennemføres i praksis, pålægges det den norske regering at give tilladelse til følgende:

a) Den norske arbejdsformidling åbnes for medlemmer af Rebecca-stiftelsen i et omfang svarende til

x) mindst 13 % af de anslåede 100 000 berørte fysisk handicappede i Norge, dvs. for 13 000 personer

y) mindst 12 % af de anslåede 100 000 berørte uarbejdsdygtige i Norge, dvs. for 12 000 personer.

b) Det pålægges den norske regering at tildele Rebecca-stiftelsen de nødvendige midler, dog højst 25 000 000 nkr., til etablering og drift.

c) Det pålægges den norske regering at betale Rebecca-stiftelsen og/eller Paul Inge Hansen højst 4 000 000 nkr. i erstatning til dækning af tab, i perioden indtil dommen er afsagt.

d) Den norske regering pålægges at dække sagsøgerens omkostninger i forbindelse med EFTA-Tilsynsmyndighedens behandling af klagen, dog højst 250 000 nkr.

2. EFTA-Tilsynsmyndigheden pålægges at betale højst 300 000 nkr. i erstatning til stiftelsen og/eller Paul Inge Hansen.

3. EFTA-Tilsynsmyndigheden pålægges af afholde sagsøgerens sagsomkostninger.«

Sagsøgerens subsidiære påstand er, at:

»1. EFTA-Tilsynsmyndigheden forpligtes til at træffe følgende afgørelse:

a) som litra a) i den principale påstand

b) som litra b) i den principale påstand

c) den norske regering pålægges at ophæve arbejdsformidlingsmonopolet i Norge

d) som litra d) i den principale påstand

e) den norske regering pålægges at betale 29 250 000 nkr. i erstatning til Rebecca-stiftelsen og/eller Paul Inge Hansen

f) som del I, litra g) i den principale påstand.

2. EFTA-Tilsynsmyndigheden pålægges at betale 300 000 nkr. i erstatning til Rebecca-stiftelsen og/eller Paul Inge Hansen.

3. EFTA-Tilsynsmyndigheden pålægges at afholde sagsøgerens sagsomkostninger.«

En mere subsidiær påstand går ud på følgende:

»1. Den norske regering idømmes en straf, der svarer til del I og II i den principale påstand.

2. EFTA-Tilsynsmyndigheden betaler 300 000 nkr. i erstatning til Rebecca-stiftelsen og/eller Paul Inge Hansen.

3. Den norske regering og EFTA-Tilsynsmyndigheden deles om at afholde sagens omkostninger.«

Indlæg for retten og væsentligste anbringender til støtte for påstanden:

- Den 1. januar 1996 indgav grundlæggeren af Rebecca-stiftelsen - en norsk stiftelse, der støtter handicappede personer, især i forbindelse med beskæftigelsesmuligheder - Paul Inge Hansen, en klage til EFTA-Tilsynsmyndigheden med påstand om, at de norske myndigheder havde overtrådt EØS-aftalens artikel 53 og 54, jf. artikel 58 og 59, ved under henvisning til et statsmonopol ulovligt at nægte at give stiftelsen mulighed for at drive virksomhed. Paul Inge Hansen fremfører, at EFTA-Tilsynsmyndigheden har undladt at behandle klagen.

- Sagsøgeren henviser til artikel 37, tredje afsnit, i aftalen mellem EFTA-staterne om oprettelse af en tilsynsmyndighed og en domstol, underskrevet den 17. maj 1993. Han hævder endvidere, at EFTA-Tilsynsmyndigheden har undladt at sørge for at bringe forbruget mod at etablere virksomhed til ophør.

- Den 8. august 1996 anmodede Paul Inge Hansen under henvisning til artikel 37, andet afsnit, i aftalen mellem EFTA-staterne om oprettelse af en tilsynsmyndighed og en domstol EFTA-Tilsynsmyndigheden om at træffe beslutning i sagen.